‘พลังงาน-กองอินฟรา’แจ่มผ่อนกฎระดมทุนคล่องปรื๋อ
ผ่อนกฎเอื้อธุรกิจพลังงานหมุนเวียนทดแทนเข้าตลาดหุ้น 10 แห่งจ่อระดมทุน ลดวงเงินกองทุนย่อยโครงสร้างพื้นฐาน
30 ส.ค. 2554

ผ่อนกฎเอื้อธุรกิจพลังงานหมุนเวียนทดแทนเข้าตลาดหุ้น 10 แห่งจ่อระดมทุน ลดวงเงินกองทุนย่อยโครงสร้างพื้นฐาน
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า กำลังแก้ไขเกณฑ์ช่วยให้บริษัทธุรกิจพลังงานหมุนเวียนและพลังงานทดแทนเข้าตลาดหลักทรัพย์ได้สะดวกยิ่งขึ้น 
ปัจจุบันเกณฑ์ได้เอื้ออำนวยให้ธุรกิจนี้เข้าตลาดหุ้น โดยกำหนดให้มีผลประกอบการเพียง 1 ปี และมูลค่าหลักทรัพย์ตามราคาตลาด (มาร์เก็ตแคป) ไม่ต่ำกว่า 1,000ล้านบาท ซึ่งจากนี้ไปอาจลดมูลค่ามาร์เก็ตแคปลง หรืออาจไม่จำเป็นต้องมีผลประกอบการครบ 1 ปี เพียงแต่บริษัทมีสัญญาขายไฟให้กับการไฟฟ้าเท่านั้น
ล่าสุด ตลาดหลักทรัพย์ฯ ลงนามในบันทึกข้อตกลงร่วมกับกรมพัฒนาพลังงานทดแทนและอนุรักษ์พลังงาน กระทรวงพลังงาน สำนักงานคณะกรรมการกำกับกิจการพลังงาน และการไฟฟ้าส่วนภูมิภาค มีผลตั้งแต่วันที่ 29 ส.ค. 2554 เป็นต้นไป เป็นระยะเวลา 2 ปี เพื่อสนับสนุนธุรกิจพลังงานหมุนเวียนและพลังงานทดแทนเติบโตผ่านตลาดทุน ซึ่งสอดคล้องกับเป้าหมายของกรมพัฒนาฯ ที่ต้องการให้ประชาชนใช้พลังงานทดแทนถึง 25% ของพลังงานทั้งหมด ในปี 2565 จากที่ใช้เพียงเล็กน้อยมาก
ปัจจุบันมีบริษัทจดทะเบียน (บจ.) ที่ทำธุรกิจพลังงานหมุนเวียนและทดแทนทั้งหมด 12 แห่ง คาดว่าใน 1 ปีจะมีการระดมทุนประมาณกว่า 1 หมื่นล้านบาท และมีบริษัทพลังงานกว่า 100 แห่ง โดยส่วนใหญ่เป็นพลังงานแสงอาทิตย์สนใจเข้าตลาด และกว่า 10 แห่งกำลังเตรียมตัวระดมทุนคาดแห่งละ 500-1,000 ล้านบาท
นายประเวช องอาจสิทธิกุล ผู้ช่วยเลขาธิการอาวุโส สำนักงาน ก.ล.ต. กล่าวว่า อยู่ระหว่างการแก้เกณฑ์มูลค่าจัดตั้งกองทุนย่อยในกองทุนโครงสร้างพื้นฐาน (อินฟราสตรักเจอร์) จากเดิม กำหนดไม่ต่ำกว่า 1,000 ล้านบาท เป็นต่ำกว่า 1,000 ล้านบาท คาดจะได้ข้อสรุป ต.ค.-พ.ย.นี้